РЕШЕНИЕ НА КОМИСИЯТА
от 19 декември 2008 година
за отхвърляне на заявка за вписване в Регистъра на защитените наименования за произход и защитените географски указания, посочен в Регламент (ЕО) № 510/2006 на Съвета (Džiugas) (ЗГУ)
(нотифицирано под номер C(2008) 8423)
(само литовският текст е автентичен)
(2009/15/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (1), и по-специално член 6, параграф 2, втора алинея от него,
като има предвид, че:
(1)
Съгласно член 6, параграф 1 от Регламент (ЕО) № 510/2006 и в съответствие с член 17, параграф 2 от същия регламент Комисията разгледа заявката за регистриране на наименованието „Džiugas“ като защитено географско указание за сирене, подадена от Литва и получена на 15 юни 2005 г.
(2)
В отговор на искане от страна на Комисията Литва представи нова версия на спецификацията заедно с резюме и допълнителна информация, получени съответно на 3 юли 2006 г., 5 декември 2006 г. и 3 септември 2008 г.
(3)
Комисията поиска, inter alia, разяснения относно характера на връзката между характеристиките на продукта, за чиято регистрация се кандидатства, и специфичния му географски произход.
(4)
След като разгледа материалите, представени от Литва в заявката, Комисията отбеляза, че специфичните качества или характеристики на сиренето се дължат на метода му на производство, а не могат да се обусловят с географския му произход. В спецификацията се заявява, че връзката между сирене „Džiugas“ и района му се изразява в специфичния му метод на производство, който му придава физични, химични и органолептични характеристики, които не могат да се открият в други сирена. Освен това в спецификацията се заявява, че методът на производство на сирене „Džiugas“ определя по-високото му съдържание на магнезий и калций и че специалните органолептични характеристики на сиренето „Džiugas“, бледожълтеникавият му цвят със сивкави оттенъци и пресният му вкус се дължат на метода му на производство. При липсата на връзка между тези фактори и географския произход заявката не изпълнява основните критерии за регистрация на защитено географско указание.
(5)
Следователно не може да бъде доказана връзка по смисъла на член 2, параграф 1, буква б), второ тире от Регламент (ЕО) № 510/2006.
(6)
С оглед на гореизложеното заявката да се регистрира наименованието „Džiugas“ като защитено географско указание следва да бъде отхвърлена.
(7)
Мярката, предвидена в настоящия регламент, е в съответствие със становището на Постоянния комитет за защитените географски указания и наименования за произход,
ПРИЕ НАСТОЯЩОТО РЕШЕНИЕ:
Член 1
Заявката за регистрация на наименованието „Džiugas“ се отхвърля.
Член 2
Адресат на настоящото решение е Република Литва.
Съставено в Брюксел на 19 декември 2008 година.